गाँधी पार्क पर 'स्मृति संकल्प सभा' में अपनी बात रखते हुए कार्यक्रम की संयोजिका कविता कृष्णपल्लवी ने कहा कि, आज भगतसिंह को वे ताकतें भी याद कर रही हैं जो उनके विचारों की धुर-विरोधी हैं| प्रतिक्रियावादी ताकतों द्वारा भगतसिंह को याद करना, उन्हें जन मुक्ति संघर्ष के नायक के तौर पर भुला देने और उनके विचारों को जनता तक न पहुँचने देने की मंशा को हमें कामयाब नहीं होने देना है| भगतसिंह ने जाति-धर्म की दीवारों को गिराकर पूरे देश में कौमी-एकता को बनाये रखने का सन्देश दिया था और कहा था कि, जाति, धर्म, मज़हब की लड़ाई मेहनतकशों के मूलभूत अधिकारों को हासिल करने के संघर्ष को हमेशा ही कमज़ोर करती है और शोषकों-लुटेरों की लूट और शोषण को बरकरार रखती है| हमें जाति, धर्म, रंग, नस्ल, भाषा से ऊपर उठकर मेहनतकश जनता की क्रांतिकारी-एकजुटता को बनाना होगा और अपने हक़-अधिकार की लड़ाई को आगे बढाना होगा|